
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 12 februarie 2014               

Pl-x 595/2013                  


AVIZ
asupra propunerii legislative pentru modificarea art. 9 din Ordonanţa Guvernului nr. 27/2002 privind reglementarea activităţii de soluţionare a petiţiilor
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art. 9 din Ordonanţa Guvernului nr. 27/2002 privind reglementarea activităţii de soluţionare a petiţiilor, trimisă cu adresa nr. Pl x 595 din 16 decembrie 2013 şi înregistrată cu nr. 4c-11/1512  din 17 decembrie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 10 decembrie 2013.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 12 februarie 2014.

Propunerea legislativă are ca obiect de reglementare modificarea art. 9 din Ordonanţa Guvernului nr. 27/2002 privind reglementarea activităţii de soluţionare a petiţiilor în sensul majorării la 30 de zile a perioadei suplimentare cu care se poate prelungi termenul la care autorităţile sau instituţiile publice au obligaţia de a răspunse la petiţii în cazul în care aspectele sesizate prin petiţie necesită o informare şi o cercetare mai amănunţită.
Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 1018  din 27 septembrie 2013, precum şi punctul de vedere al Guvernului României.
Cu ocazia dezbaterilor s-a constatat că nu este prezentată nicio analiză ştiinţifică din care să rezulte în mod clar care sunt cauzele reale pentru care este insuficient termenul actual, cu consecinţa întârzierii în soluţionarea petiţiilor. De asemenea, ar fi trebuit să fie analizat în ce măsură acestea se regăsesc la un număr semnificativ de instituţii sau autorităţi publice, astfel încât să poată fi considerate ca fiind generale şi să impună modificarea actului normativ.

În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative. 
În raport de obiectul şi conţinutul reglementării, propunerea legislativă  face parte din categoria legilor ordinare. 
          VICEPREŞEDINTE,                                   SECRETAR,

          Ciprian Nicolae NICA                    Theodor-Cătălin NICOLESCU                         

Consilier parlamentar, Paul Şerban

